
`~ u fost timpuri cumplite când minciuna şi 
înșelătoria își făcuseră loc pretutindeni, ba chiar 
stăpâneau deopotrivă în palatele elegante din 
Constantinopol și la curţile domnești de dincolo 
de Dunăre. Acelor timpuri le-a fost victimă Vlad Dracul, 
voievodul Ţării Românești. Uneltirile boierilor ce nu-l 
voiau domn și viclenia lui Hamza pașa l-au atras în 
cursă și astfel Vlad Vodă a fost întemnițat din porunca 
sultanului împreună cu doi dintre fiii săi, Vlad și Radu. 
Cronicile scriu că toate acestea s-au întâmplat în anul 
1442; după câteva luni de zile domnitorul valah și-a 
dovedit nevinovăția -— lucru de mirare cum a reușit, căci 
nimănui nu i se dădea răgaz să se apere sau măcar să 
afle de ce era acuzat; probabil că mult convingător a fost 
convoiul de care încărcate cu bogății, promise sultanului 
Și vizirului. 

Fiii lui Vlad Voievod au rămas ostateci; cele două 
beizadele erau chezășia liniștii sultanului, căci la cea 
mai mică părere de nesupunere din partea domnitorului 
valah, copiii lui și-ar fi aflat moartea în apele Bosforului. 
Astfel și-a recăpătat tronul Ţării Românești Vlad Dracul. 
Tinerii au rămas în apropierea sultanului, crescând şi 
instruindu-se - după cum era obiceiul - laolaltă cu 
odraslele slujitorilor de seamă ai Porții. Acolo au deprins 
meșteșugul mânuirii armelor și cunoștințe folositoare de 


istorie, geografie și matematici. Tovărăşia pe care o 
aveau le făcea cinste. Beizadea Radu era vorbăreţ și 
deschis la fire; de multe ori se întâmpla de spunea ceva 
înainte de-a-și cântări cuvintele. Vlad era mai cumpătat; 
observa totul în jur, nu povestea nimic despre sine, nu 
răspundea decât când era întrebat; unii dascăli îl ţineau 
de semeţ din cale-afară și fudul. Printre colegii de 
învățătură, cu multă zgârcenie își făcuse prieteni; s-a 
apropiat mai mult de Ali Ahmet, băiatul marelui vizir: 
smead la obraz, cu ochi sfredelitori și iubitor de 
vânătoare cu șoimi. Dar ceea ce îi plăcuse mai mult la 
Ali era spiritul de dreptate al acestuia; niciodată nu se 
dusese la părintele său să se plângă de vreo 
nemulțumire, nu năpăstuise pe vreun slujitor fără vină 
și nici nu căutase pricină de a se răzbuna. Și lui Ali 
Ahmet și viitorului domn al Ţării Românești le plăceau 
științele, iar în învățarea limbilor — se luau la întrecere. 

Dar anii au trecut... Vlad Dracul a fost ucis la Bălteni 
din porunca lui lancu de Hunedoara... Poarta Otomană 
s-a învoit cu așezarea lui Vlad-fiul pe tronul ării 
Românești. 

Înainte de a părăsi palatul din Constantinopol, 
beizadeaua valahă i-a dat lui Ali Ahmet șoimul dresat de 
el însuși și la care ţinea foarte mult: 

— Tu știi, Ali, că nu mă despart ușor de el. I-am luat 
libertatea și astfel am fost amândoi captivi. El s-a 
obișnuit; eu - nu. Ce am deprins în timpul șederii aici 
mie o să-mi fie cu folos. Voi îi și eu șoim pentru neamul 
meu, un șoim liber. Ne despărțim prieteni acum pentru 
totdeauna și ne vom revedea poate, fiecare slujindu-și 


interesele. Poate nici eu nu voi reuși să împlinesc ce și-a 
dorit părintele meu să realizeze; poate că pe tine 
sultanul te va numi agă, caimacan sau chiar vizir. 
Drumurile noastre nu se vor mai întâlni, dar voi ţine 
minte anii petrecuţi împreună. lar dacă tu, slujindu-l pe 
sultan, eu — neamul meu de dincolo de Dunăre, o fi să-ţi 
fiu de folos, să ţii minte că voi face tot ce-mi va sta în 
putinţă, cât timp asta nu va fi împotriva ţării mele. 

Ahmet a încercat să scurteze despărţirea grea 
amândurora: 

— Tu pleci în ţara ta ca vasal al Porții și acolo îţi vei 
urma calea cum te-o duce mintea și inima. Mai de folos 
le poţi fi alor tăi cu înţelepciunea ta, decât scoțând 
paloșul. Am deprins împreună multe din obiceiurile de 
aici, așa că acum știi cine-ţi poate îi prieten și cum ţi-e 
dușmanul. Du cu tine credința că-ţi voi rămâne în orice 
vremuri - bune sau grele — prieten; nu în amintirea 
anilor petrecuţi împreună fac asta, ci pentru omul dârz 
și viteaz care ești. Ţi-am trimis cămila mea favorită la 
alaiul cu care pleci, în amintirea zilelor când am admirat 
tenacitatea și răbdarea acestui animal. 

S-au îmbrățișat şi s-au despărţit - credeau amândoi 
deopotrivă - pentru totdeauna. Viaţa și evenimentele 
însă, le-au dat prilejul ca, în repetate rânduri, să-și 
poată dovedi unul altuia prietenia și să se ajute. 


`~ nul 1444 a fost greu pentru creștinătate. Una 
dintre cele mai mari încercări de a stăvili 
întinderea Imperiului Otoman sfârşise prin 
înfrângerea cruciaților lui Filip cel Bun şi ai 
Papei. La cruciada condusă de Ioan de Hunedoara a 
participat şi Vlad Dracul - tatăl viitorului domn Vlad 
Țepeș - atacând împreună cu ostașii lui Valerand de 
Wavrin cetatea Giurgiului; însă și de data aceea cruciații 
au fost respinși. Fortăreaţa de la Giurgiu se întărise mai 
mult ca oricând; acolo era un punct strategic foarte 
important - un picior pus de turc pe malul valah al 
Dunării - dar mai ales în vreme de pace era un vad 
comercial pe calea Brașovului, Sibiului, Liovului spre 
Constantinopol. Pe aici veneau atlazuri, mătăsuri, 
tutun, aramă, argint, chihlimbar, precum și untdelemn, 
zahăr, piper, smochine și treceau spre Țarigrad vite, 
lână, piei, porumb, mei, fasole, sare, ori mărfuri sosite 
de departe, postavuri de Ypres și Louvain și încă multe 
altele. 

În 1445, după înfrângerea de la Varna, cruciații 
pregăteau un nou atac împotriva turcilor. Vlad Ţepeş a 
participat și el cu ostașii săi la bătălie, călăuzind flota 
burgundă pe Dunăre, către Giurgiu. De după ziduri 300 
de turci îi așteptau pe valahi și pe burgunzi; creștinii s- 
au apropiat ascunși în spatele unor care, de unde au 
început să lovească cetatea cu bombarde. Părea să fie o 


bătălie de lungă durată şi nicicum hotărâtoare pentru 
vreuna din părţi. Până la asfinţitul soarelui n-au reușit 
să se vădească cine e mai tare. Și atunci a adunat Vlad 
Voievod pe comandanţi la sine și a spus: 

— „Dacă lumina zilei nu ne-a ajutat, să folosim 
noaptea. Să ne bizuim pe întunericul ei ca să ne fie mai 
ușor să facem lumină.” 

Mulţi n-au priceput tâlcul vorbelor, dar au dat 
ascultare ordinelor: oștenii au început a strânge crăci şi 
lemne, le treceau din mână în mână până le zvârleau în 
șanțul ce înconjura cetatea, și tot așa mereu — până s-au 
adunat suficient de multe și când le-au dat foc, 
incendiul s-a întins de-a lungul zidurilor și s-a înălțat 
amenințător spre vârfurile turnurilor de apărare. Se 
făcuse ca ziua, de se vedeau turcii cum aleargă încolo și 
încoace să domolească pălălaia. Când flăcările au trecut 
peste porţi și amenințau deja cetatea, Vlad Țepeș a cerut 
să vorbească cu pașa - promiţându-i acestuia că-i va 
lăsa pe turci să treacă Dunărea, iar cetatea să rămână 
în mâna muntenilor. 

Luntrile asediaţilor se desprindeau de mal pornind pe 
Dunăre la lumina flăcărilor înalte, în timp ce turcii 
rămași pe mal făceau temenele și-i mulțumeau lui Alah 
că scăpaseră din cetate. Muntenii au prins a se veseli de 
izbânda lesnicioasă. Şi Vodă era mulțumit că în cetate 
fusese prins însuși pașa; și-ar îi ţinut cuvântul să nu-i 
facă niciun rău, însă Vlad Țepeș avea de plătit o datorie 
mai veche. Cu ani în urmă, Vlad Dracul, tatăl său, 
fusese atras într-o cursă la curtea sultanului tocmai de 
către acest pașă, care primise drept recompensă 


conducerea militară a cetăţii Giurgiului. Din cauza lui, 
Vlad Dracul fusese închis aproape un an de zile și a 
scăpat numai dându-și pe cei doi fii ostateci la Poartă. 

Aprig la mânie cum era, Ţepeş a hotârât ca acolo, pe 
malul Dunării, să-și încheie socotelile cu beiul. Nu se 
luminase încă de ziuă, focul cu care cucerise cetatea nu 
se domolise de tot, când oștenii s-au adunat în piaţă. 
Prada bogată zăcea acolo maldăre-maldăre, în timp ce 
butoaie pline cu vin erau rostogolite spre mesele întinse. 
L-au adus legat pe pașă în faţa mulţimii ostenite de 
nesomn și ameţite de bucuria victoriei. Acolo a dat 
poruncă Vlad Ţepeş să fie pregătită o ţeapă aurită: 

— Pe supușii domniei-tale nu am vrut să mă răzbun, 
căci ei trebuiau să-ţi asculte ordinele și să apere cetatea. 
Dar pe noi ne cunoşti de când am rămas ostatec la 
Poartă spre a fi marele Sultan liniștit că tatăl meu, 
domnitorul Țării Românești, îi va fi supus credincios. În 
grea noapte ne-am zbătut, și iată că tot în timp de 
noapte s-a făcut lumină și la lumina flăcărilor am aflat — 
după atâta amar de ani — cu cât ţi-a fost plătit serviciul 
făcut Porții. Puțin te-a costat astă cetate și ușor ai 
pierdut-o. Cinstea este mai greu să te hotărăști să o 
pierzi; moartea pe care ţi-am pregătit-o ţi-e hărăzită ca 
să simți cum înțeapă la inimă trădarea și vicleșugul. Ai 
vrut să ajungi cât mai sus în slujbă; mai sus decât în 
vârful unei ţepe nu te putem înălța... De-acolo vei vedea 
cum se luminează noaptea... 


a numai câteva luni de la începerea domniei lui 

Vlad Voievod se şi dusese vestea în ţară de 

asprimea cu care pedepsea domnitorul. Dacă se 

dovedea că învinuirile aduse pârâtului au fost 
drepte, acesta nu scăpa de tragerea în ţeapă, de unde — 
de altfel i s-a și tras voievodului porecla de Ţepeş. După 
ce se striga faţă de toţi pe ulițele târgului vina ce-o avea 
osânditul, acesta era dezbrăcat și în huiduielile mulțimii 
adunate îndura chinuri cumplite, căci nu murea 
deîndată. 

Își primiseră pedeapsa mulţi oameni de prin sate și 
din scursura târgurilor, prinși fie cu mâna în chimirul 
altuia, fie înșelând la socoteală, fie cerșind mila 
gospodarului de treabă. Însă boierii erau îngroziți că, 
într-o bună zi, orbit de furie, domnitorul ar putea da 
porunci necruțătoare chiar și împotriva lor dacă ceva nu 
i-ar fi fost pe plac; mai ales un anume boier Aldea se 
temea de privirea domnitorului; ocolea ospeţele date la 
curtea domnească, și la sfatul ţării şedea mereu în colțul 
cel mai întunecat al sălii. Se ţinea de vinovat căci 
trimisese plângere către Poartă că marilor boieri nu li-e 
pe plac domnitorul și îl vor pe Dan de voievod. Dacă ar fi 
bănuit că scrisoarea ajunsese nu în mâinile sultanului, 
ci ale marelui vizir, cu care Vlad copilărise pe când era 
ostatec la Poartă, și că acum voievodul avea știință de 


trădarea lui, n-ar mai fi călcat pe la curtea domnească, 
ci ar fi apucat calea pribegiei. Marele boier Aldea aștepta 
însă răspuns de la Constantinopol, dar tremura sufletul 
în el ca nu cumva mânia domnească să cadă asupra lui. 
Îi era teamă de privirea iscoditoare a lui Vodă, acea 
privire pe sub sprâncenele împreunate care-i făcuse pe 
mulți să se recunoască vinovați. 

În zi de duminică, înconjurat de boierii de seamă ai 
țării, Vlad Voievod i-a primit pe solii neguţătorilor din 
Lemberg și apoi i-a chemat pe toţi la ospăț. A poruncit 
slugilor să-i îndestuleze pe meseni, ba el însuși a 
mâncat cu poftă din toate cele bunătăţi. Masa fusese 
așezată în curtea palatului și unde se vedeau pe ziduri 
atârnând cadavrele celor trași în ţeapă cu o zi înainte 
din porunca voievodului. În timpul ospăţului mesenii 
încercau să nu-și ridice privirile într-acolo şi cu greu 
înghițeau bucatele în mirosul de stârv, dar Vlad Voievod 
parcă nu observa nici cadavrele înțepenite, și nici 
privirile furișe ale celor din jur. Boier Aldea era și el la 
ospăț, dar nu a putut pune nimic în gură; când s-au 
adus fripturile pe platouri mari, Aldea și-a astupat pe 
furiș nasul, nemaisuportând mirosul greu și înecăcios. 

Voievodul văzu cum întorsese acesta capul a lehamite 
într-o parte și l-a întrebat: 

— De ce faci asta? 

— Luminate stăpâne, stârvurile astea duhnesc din 
cale-afară de puternic și toată duhoarea coboară în jos 
venind încoace, spre mesele de ospăț. 

Lui Vlad Țepeș i-au lucit ochii a mânie; întorcându-se 
către slujitorii săi le făcu semn cu capul: 


— Ei, slujitori! Urcaţi-l pe vel boier Aldea colo sus de-l 
puneţi în teapa cea mai înaltă, că acolo putoarea nu-l va 
ajunge, dar nici pe noi trădarea lui nu ne va atinge. Mai 
veninoasă este trădarea, și pute mai urât ca orice hoit. 
Pe tine nimeni nu te-a silit să mă trădezi, ori neamul și 
țara să ţi le vinzi. Noi am suportat mirosul trădării: în 
țeapă, boier Aldea, îl vei simţi mai tare decât mirosul de 
stârv — căci, deși este mai greu, tot cu tine îl vei purta. 

Porunca aspră a fost adusă la îndeplinire. 

lar ospățul nu conteni... Nimeni nu îndrăznea să 
ridice ochii spre ţepele de pe ziduri, dar nici să lase 
bucate pe masă... Către asfințitul soarelui pocalele cu 
vin roșu ca sângele se goleau tot mai des, însă nicicum 
nu se pornea veselia. 


epeș Vodă era 
mare iubitor de 
dreptate și mai 
ales de adevăr. 
Pe oameni "a oaspeţi — îi prețuia 
cum se cuvine, dar era vai-și-amar de cel care îndrăznea 
să-i pună la încercare buna credinţă. 

Așa se face că, trecând prin cetatea de scaun 
sumedenie de neguţători, ei poposeau pentru una sau 
mai multe nopţi, fără frică de hoţie. 

Odată, a înnoptat în cetatea lui Vlad Tepeș un 
neguţător venit pe meleagurile noastre tocmai din Ţara 
Ungurească. Porunca domnească, către toți cei ce se 
perindau prin Ţara Românească, era să-și lase carele cu 
marfă în uliţă, iar ei să tragă la han, ori să se 
odihnească unde găsesc gazdă primitoare; așa că omul 
și-a deshămat caii, i-a adăpat, le-a atârnat desagile cu 
mâncare de gât, iar deasupra mărfii a întins o învelitoare 
pestriță și cam ponosită, de nimeni n-ar fi crezut că 
aceasta acoperă bogății de tot felul. Apoi s-a dus să 
cinstească cu alți neguţători la o cană de vin vechi. 

A doua zi, pregătindu-se să pornească la drum, 
neguţătorul a observat că-i lipsește o pungă cu 160 de 
zloți de aur. A mai căutat o dată, și încă o dată, iar când 
a fost sigur că nu se înșală s-a dus cu plângere direct la 
voievod. 

Vlad Ţepeş l-a ascultat până la capăt și apoi l-a trimis 
acasă: 


— „Du-te, mâine în zori vei avea aurul tău la loc.” 

A chemat în grabă pe maimarele străjilor și slujitorilor 
și le dădu poruncă aspră să caute hoţul; iar de nu va fi 
găsit făptașul, să se știe că va nimici orașul. 

Nici nu bătuse orologiul al doilea ceas din noapte, iar 
hoţul fusese deja prins. Așa cum fusese dată porunca, 
slujitorii au adus punga cu aur găsită asupra făptașului 
direct la palat; voievodul a adăugat de la el un zlot şi 

A doua zi neguţătorul a găsit punga cu bani la locul ei. 
Bucuros din cale-afară se repezi de numără zloţii: îi 
numără o dată, și a doua oară, de trei și patru ori la 
rând, dar mereu îi ieșea un zlot în plus. Se duse la 
voievod și-i spuse: 

— Stăpâne, am găsit aurul, și iată un zlot care nu-i al 
meu. Eu am avut numai 160. 
Domnitorul Ţării Românești a dat din cap mulțumit: 
— Apoi să știi, neguţătorule, că dacă nu-mi spuneai 


asta, locul tău în ţeapă ar fi fost alături de hoţ. Mergi în 
pace și spune-le a lor tăi că în ţara lui Vlad zis Țepeș 
nimeni nu are pagubă. Ba încă găsește și în plus... Dar 
să le spui și cum cinstea ta te-a scăpat să nu fii tras în 
țeapă alături de tâlharii de rând - căci tu nu te-ai 
bucurat la câștig străin și lesnicios. Drumurile ţării mele 
sunt largi și primitoare, nu se cade să fie ocolite de feţe 
prealuminate și preacumpătate. 


%% ini sunt aceia care, atunci când au prilejul să 
plătească pentru relele pricinuite lor, nu o fac 
deîndată ce pot. lar Vlad Ţepeş a fost dintre 
oamenii ce-și poartă cu sine răbojul cu învinuiri: 

în anii grei ai pribegiei a strâns în suflet destulă ură 
împotriva boierilor ce-i stătuseră în cale spre scaunul 


domnesc, împotriva neguţătorilor din părţile Sibiului şi 
ale Brașovului, care îl sprijiniseră la început cu bani, 
punându-i însă condiții. <«Vrerea noastră trebuie 
respectată. Când vei ajunge domnitor, să nu uiţi ce 
servicii ţi-am făcut și cum ţi-am fost alături. Ca mare 
voievod al Ţării Românești tu să nu pui taxe pe mărfurile 
ce le-om aduce de peste munţi și pe noi să ne lași liberi 
să luăm ce avem de trebuinţă din câmpie.» 

Vlad nu a stat în cumpănă dacă să primească învoiala 
sau nu: cum era el printre străini, orice mână de ajutor 
trebuia folosită - așa că a întărit în faţa mai-marilor 
neguţători sași: «Vrerea voastră va fi respectată; înainte 
de orice, datoria trebuie plătită.» 

Și iată că peste doi ani de zile Vlad Ţepeş a ajuns 
domn al Ţării Românești. A adunat în grabă divanul în 
miez de noapte, de intrase spaima în bieţii boieri: fiecare 
credea că voievodul a trimis numai după sine să-l cheme 
la palat fără zăbavă, și acesta nu putea fi semn bun; de 
aceea unii — necrezând că este vorba numai de un sfat 
de taină cu marii boieri — și simțindu-se vinovaţi față de 
noul domn, au apucat calea pribegiei. 

lar când Vlad Voievod a dat cu ochii cu cei sosiți la 
palat, a prins a râde răutăcios: 

— Nu v-aţi prea grăbit să veniţi încoace, cinstite fețe 
boierești, la chemarea mea. Păreri cam speriaţi domniile 
voastre. Nu eu sunt de vină, ci poate cugetele voastre 
încărcate cu păcate. Eu am socotit că-i mai bine să ne 
vedem în ceas de noapte; atunci mintea este mai limpede 
și lipsită de griji, iar zorile ne vor găsi cu hotărârile 
luate. Cu sfatul domniilor voastre, aste hotărâri luate de 


noi trebuie să fie drepte. Mai întâi: boierii care la 
chemarea mea nu au venit, nu mai au ce călca în palat, 
cât voi fi eu domn. Pentru familiile lor sunt locuri 
destule de pribegie în afara hotarelor ţării, iar averile lor 
le vom lua să le ţină locul în visteria ţării, cât or lipsi ei 
din sfat. Bine aţi făcut, cinstiţi boieri, că ați venit la 
chemarea stăpânului ţării; altminteri vă aștepta aceeași 
soartă. 

Nici nu se luminase bine de ziuă și tot orașul aflase de 
boierii surghiuniţi. A intrat frica în neguţătorii din ţară 
și între cei de aiurea veniţi cu stofe și mătăsuri scumpe, 
brocarturi și șaluri sclipitoare, arome de tot felul... S-au 
vorbit între ei și s-au dus la voievod cu daruri multe să-i 
mulțumească dinainte pentru că va proteja breasla lor. 
Ba încă, cei neguţători secui de la care Vlad Ţepeş luase 
bani înainte de a fi domn au încercat să-i amintească de 
binele făcut. Ei au rămas în sala mare în care Vlad 
Voievod le ascultase închinarea: 

— Măria Ta a avut dreptate când ne-ai spus la Sibiu: 
bine e să dai; mereu ai datornici, și ei chiar dacă îţi 
plătesc datoria așa cum a fost învoiala, desigur că nu 
uită și cât i-ai ajutat. Pentru asta am venit aici, Măria 
Ta. Noi te-am ajutat în vremuri de restriște, iar acum tu 
poţi să ne dai ţidulă la mână ca să nu plătim vama pe 
mărfurile ce aducem în Ţara Românească. 

Vlad Ţepeş nu a ascultat până la capăt: își amintea 
bine cum repetase: «Datoria trebuie plătită înainte de 
toate». Așa că întrebă: 

— «Câţi de-ai voştri sunteţi aici? Voi porunci atâtea 
tepi să se aducă, ca să vă puteţi alege ţeapa în care veţi 


fi trași. Nu eraţi din locurile acestea, și ați uneltit 
împotriva domnitorului sprijinindu-mă pe mine. Dar 
dacă veţi face la fel, ajutând pe dușmanii mei să-mi ia 
locul?! Deci viaţa voastră ar îi în primejdie, voi înșivă 
fiindu-mi mie dușmani. Banii vi i-am înapoiat cu vârf și 
îndesat, dar nu vă mulțumește. Așa că, înainte de a face 
orice altă înţelegere, eu îmi plătesc datoria față de voi. 
Pentru că mi-aţi fost de ajutor voi fi îngăduitor și dau 
poruncă numai să vi se ia mărfurile cu care vindeţi și 
cumpăraţi jurăminte, trădători și chiar domnii. lar de nu 
vă veţi vedea de treabă și nu veţi respecta rânduielile 
Ţării Românești care vă primește oricând la curtea 
noastră domnească, se va ști a se da plată pe măsură.» 


Raa Voievod în Ţara Românească a fost vestit pentru 
ura sa înverșunată împotriva trândăviei și hoției de 
pe ogorul întins pe care-l stăpânea; a reuşit să 
distrugă buruienile acestea vătămătoare 

pedepsindu-i aspru pe vinovaţi. Încă se mai spune că 
mulți au fost omorâţi fără chibzuială îndelungată și au 
fost trași în ţeapă fară a avea vreo vină. Localnicii și 


străinii erau atât de îngroziţi, încât se temeau ca nu 
cumva să fie măcar bănuiţi de furt ori tâlhărie, 
nedreptate săvârșită sau minciună, ori că ar fi pricinuit 
vreun rău cuiva... Căci nimeni nu scăpa de pedeapsă 
nici prin vicleșug ori răscumpărare, sau căindu-se și 
implorând îndurare. 

Până hăt-departe se dusese vestea asprimii cu care 
pedepsea Ţepeş Vodă pe cei de rea - credinţă; 
domnitorul era atât de temut, încât nimeni nu ar fi 
îndrăznit să-i calce porunca ori să se apuce de 
înșelătorii. 

Lângă un izvor cu apă limpede și rece Vlad Vodă a 
poruncit să se construiască o fântână în drumul 
călătorilor de pretutindeni. Trecea pe acolo mult popor 
de-al ţării și de pe meleaguri străine și toţi binecuvântau 
pe cel ce făcuse fântâna lângă care puteau poposi. lar 
dacă văzu voievodul că locul acela este într-adevăr în 
calea tuturor și-i pustiu în jur, încât cea mai apropiată 
așezare omenească se afla peste două dealuri și o râpă, 
a pus pe marginea fintânii o cană mare de aur 
meșteșugii lucrată. Cine vroia să-și astâmpere setea și 
oboseala drumului putea bea apă din fântână cu cana 
aurită; apoi fiecare o punea la loc unde o găsise și 
nimeni nu a îndrăznit să o ia de acolo. 

Cana cea de aur a trecut prin mii și mii de mâini; i s- 
au tocit marginile, luciul i s-a întunecat, însă nimeni nu 
a luat-o cu sine; atât era de preţuită cinstea în Ţara 
Românească în timpul domniei lui Vlad Ţepeş, și mult 
timp după moartea acestuia. 


PO ntr-o zi s-a trimis veste de la domnie că voievodul 
se va duce la cetatea Bucureștilor și că pe cale să i 
se iasă în întâmpinare. Fiind duminică, de-a 

& lungul drumului s-au strâns mulţime de târgoveţi 
Și săteni în straie de sărbătoare, unii — curioși să-l vadă 
pe Vlad Țepeș, alţii — fiindcă așa suna porunca. 

Alaiul domnesc nu era mare; trecea cu grabă prin 
localităţi căci trebuia să iasă în cale dincolo de București 
unui agă din partea Porții Otomane. Se făcuse ora 
prânzului. Rădvanul lui Vodă tocmai ieșise dintr-un sat 
mic și nevoiaș — după cum îl arătau casele și biserica 


proptită la marginea drumului - și urca la deal. Când să 
treacă peste culme, alaiul s-a oprit: un car încărcat cu 
fân zăcea fără o roată la marginea șanțului. Vodă era 
destul de cătrănit din cauză că venise om de la Poartă, 
așa că s-a mâniat şi mai tare de întârzierea iscată. A 
poruncit să fie adus înainte-i ţăranul cu pricina spre a-l 
pedepsi. Dar când l-a văzut pe bietul om cu o cămașă ce 
abia se ţinea pe el și cu faţa suptă, l-a întrebat: 

— Au n-ai aflat că Vodă trece astăzi pe aici? 

— Știut, Măria Ta. 

— Atunci de ce nu ai ieșit în întâmpinare la marginea 
satului, să fie de bucurie că trece domnul ării? 
Săptâmâna întreagă ai trândâvit și acum îţi duci fânul 
acasă? 

Sărmanul om era atât de ostenit că nici nu a cătat că 
lui Vodă nu se cade să îi răspunzi. 

— Apoi am trudit zi de zi, dar cu puţin folos. În luna 
lui Cireșar focul mi-a lovit casa și acareturile, de am 
rămas cu ograda pustie și n-am puteri să fac gospodăria 
așa cum s-a ţinut ea de la tătâne-meu. Boierul mi-a dat 
căruța să-mi duc fânul acasă, dar pentru asta trebuie 
să-i strâng şi lui fânul și să i-l duc, nu cată că-i zi de 
duminică. El ţi-a ieșit în cale supus Măriei Tale, dar noi 
suntem supuși și pământului, și boierului, nu numai 
voievodului ţării. 

— Nu-i bine, flăcău, să-mi întorci cuvântul. Se vede că 
ești mai iute la vorbă decât la treabă, căci unui gospodar 
nu i se rupe căruţa în drum - cu atât mai vârtos cu cât 
nu este lucrul lui. 

Flăcăul obidit nu se lăsă dator cu răspuns: 


— Nu vorbesc cu păcat, dacă o să afli Măria Ta că 
boierul îmi dă carul tot când acesta are vreo roată 
slăbită din strânsoare sau când altceva nu e ca lumea 
pus la locul lui, că nu se întâmplă prima dată când 
trebuie să-i duc înapoi carul bun. De aceea ostenesc din 
greu, căci nevoiașului cu o mână i se dă și cu două i se 
ia din puţinul ce îl are. Dacă Măria Ta o să mă 
pedepsești pentru îndrăzneală, nimeni nu o să bage de 
seamă că un om din sat nu se mai întoarce la casa lui; 
poate doar boierul să creadă că mi-am luat lumea în 
cap, ca să fac avere cu carul lui și-mi scoate nume de 
tâlhar. Lasă-mă, Măria Ta, să mă duc să-i duc carul cu 
fân, și singur oi veni ta curtea domnească să-mi primesc 
pedeapsa. 

Vlad Voievod a stat în cumpănă: să facă dreptate acolo 
pe loc, sau să se încreadă în vorbele ţăranului?! Cum 
drumul se slobozise deja, rădvanul porni mai departe cu 
zor, rămânând ca ţăranul să se înfăţișeze la palat... 

Călătoria la București s-a terminat cu bine: omul 
sultanului trimis în Tara Românească era chiar vizirul 
Ahmet Ali, cu care Vodă se avea foarte bine. După ce 
oaspetele și-a sfârșit trebile poruncite de sultan, Vlad 
Voievod a rămas cu el până în noapte târziu cercând și 
aflând câteceva din intenţiile sultanului, iscodind ce 
trădări și vânzări se pregătesc între zidurile seraiului. În 
timp ce ei vorbeau de anii de ucenicie la același dascăl, 
în visterie se umpleau săculeţe cu galbeni zornăitori și 
sunducuri cu tot felul de minunăţii scumpe, spre a lua 
calea  Constantinopolului, unde aveau rostul să-i 
amintească vizirului că în Valahia are un prieten și un 


protejat. 


liniștitoare, Vlad Tepeş s-a întors mulţumit la cetatea de 
scaun. Pe drum, trecând prin satul cu pricina s-a 
interesat de ţăranul cu carul cu fân. A aflat că plecase 
spre Târgoviște și că toți vecinii îl ţineau de bun 
gospodar; că îi fusese trăsnită casa pe când el era la 
lucrul câmpului și că n-aveau cum îl ajuta, căci de-abia 
se ajungeau cu de-ale gurii pentru ai lor; doar boierul 
dădea câte ceva împrumut, de-i rămâneai apoi rob toată 
vara; îți da de bun și ce era prost, însă primea numai ce 
era bun și zicea că tot el este cel înșelat. 

Omul sosise la curtea domnească de două zile; Vlad 
Tepeș l-a chemat la sine și i-a spus: 

— Ori vrei să rămâi pe lângă noi și te-om plăti cu 
simbrie, de o să poţi să te întorci în sat să-ţi ridici casă, 
ori te duci acum la bucata de pământ și om porunci să 
capeţi de la noi un car cu boi și un cal. Că, deși ne-ai 
văzut mâniat, nu ai căzut în genunchi, ci ţi-ai spus 


păsul și am aflat cum se poartă boierul cu sătenii. Să 
lucrezi cu tragere de inimă, că pe tine doar adevărul te-a 
scăpat de ștreang. La curtea domnească avem nevoie să 
aflăm toate cum se petrec, așa că ne place când un om 
semeţ ne spune de se săvârșesc nedreptăţi. Lucrează cu 
spor și ai să ai zi de odihnă, pentru ca atunci când va 
trece alaiul nostru prin sat să poţi să ne ieși în cale, ca 
tot omul vrednic! 

Omul era legat de pământul lui, așa că nici măcar nu 
s-a bucurat de cinstea ce i-o făcea domnitorul, luându-l 
în oastea sa. A mulțumit cum se cuvine că poate pleca 
acasă în satul lui. Nu s-a mirat de judecata făcută, căci 
toţi îl știau pe Vodă de om bun și drept. A doua zi în zori 
și-a luat căruţa și calul date de la domnie și a pornit 
spre vale. 

În sat s-au bucurat când l-au văzut nevătămat și 
vesel, deși atunci el nici n-a știut cât fusese de îndrăgit 
de toți. Vecinii îl iscodeau să afle ce i-a spus 
domnitorului. Mai cu seamă boierul era tare îngrijorat 
căci judecata voievodului măsura vina fiecăruia după 
socoata lui. Avea boierul de ce să se teamă... 


a cobosit gospodar în trebile interne ale țării, Vlad 
Țepeș a hotârât de la bun început să facă rânduială 
în toate cele câte erau strâmbe în Tara 
Românească. A fost neiertător cu cei ce ţeseau 

minciuni și intrigi; ura tot atât de mult hoția și lenea, 
căci una se trăgea din cealaltă, și este știut că lenea-i un 
vierme ce suge vlaga faptelor bune. Așa că, pentru leneși 
oricând mai erau ţepușe în care să fie înălțați... 

Într-o zi Vlad Voievod a văzut în mulțimea de oameni 
ce se adunaseră la târg un sărman cu cămașa ruptă în 
spate. A dat poruncă oștenilor să fie adus omul la palat. 
Aceștia l-au luat pe sus și de îndată ce au ajuns la curte 
l-au și înfățișat domnitorului și sfatului boierilor. Acolo 
Vlad Vodă l-a chemat să-l vadă mai de-aproape; nu l-a 
întrebat nici de unde este de loc, nici de ce este așa de 
sărac, ci numai dacă are sau nu nevastă. Bietul om a 
răspuns dintr-o suflare: 

— Am, Măria Ta. 

— Atunci du-mă acasă la tine să o văd! 

Au mers cu toţii până în satul apropiat și au intrat în 
casa nici prea arătoasă, nici prea sărăcăcioasă a omului 


cu pricina. Le-a ieșit în întâmpinare o femeie voinică și 
sănătoasă — pasă-mi-te era nevasta. 

S-a întors Vlad voievod către bărbat: 

— la spune, în anul ăsta aţi semănat in? 

— Avem in din belșug, Maria Ta, — a prins omul curaj, 
arătându-i inul cules. 

S-a întunecat la faţă domnitorul - așa de mult i se 
apropiaseră sprâncenele în încruntare; a spus către 
femeie: 

— De ce ești leneșă faţă de bărbatul tău? Datoria lui 
este să are, să semene și să culeagă ca să te hrănească, 
iar tu trebuie să-i faci bărbatului tău îmbrăcăminte 
frumoasă, care să fie totdeauna curată. Însă se vede 
treaba că nici cămașă nu vrei să-i coși, deși ești 
sănătoasă și voinică. Înseamnă că tu ești vinovată că 
umblă și neîngrijit și cu haine rupte pe el. 

Dacă bărbatul tău nu ar fi semănat in, atunci pe el l- 
aș fi găsit vinovat de starea în care este. 

Judecata a fost dreaptă și aspră: voievodul a poruncit 
să fie tăiate mâinile femeii cu securea, ca să se vadă 
cum sunt pedepsite femeile care degeaba au mâini, dacă 
nu sunt și harnice. 

A e scurseră aproape patru ani sub domnia lui Vlad 
3 es Voievod și treburile țării intraseră pe făgașul 
bun: mai puţine hoţii, drumurile mai sigure, dările 
încasate la timp, ogoarele lucrate de la un capăt la 
celălalt. Uliţele târgurilor erau mai curate, iar oamenii 
nu mai căutau din te-miri-ce pricină și ocară, că le era 
frică să nu ajungă sfada la urechile domnitorului. Însă, 
în zi de sărbătoare se iveau ca din pământ tot felul de 
cerșetori care se ţineau ca scaiul după gospodarul 
cinstit, până când acesta le zvârlea un bănuţ. Mulţi 
dintre cerșetori erau șchiopi sau ciungi, dar și mai mulți 
se prefăceau schilozi sau că suferă de vreo meteahnă 
care le sucise mâna, ori degetele, sau gâtul; neputincioşi 
din cei mai urâţi la vedere se târau pe lângă pragul 
bisericilor cerând de pomană... 

Și iată că Ţepeş Vodă a prins să se intereseze de toţi 
acești amărâţi ai vieţii și bătuţi de soartă - cum ziceau 
ei. A trimis poruncă până în cel mai depărtat colț de 
țară să vină la el cine e bătrân, bolnav, orb, șchiop, 
sărac de minte. l-a chemat și pe vagabonzii ceia ce 
băteau ulițele fără niciun rost, de s-a adunat la un loc 
mulțime de norod. 

Vlad Vodă le-a trimis vorbă că are pentru toţi de lucru 
pe lângă curtea domnească și fiecare să meargă să-și 
aleagă unde ar vrea să muncească dând o mână de 
ajutor. Care n-o găsi ceva pe potrivă nu va fi izgonit, însă 


bine ar fi pentru el să-și aibă colţișorul său în care să-și 
dobândească cele de trebuinţă. 

S-au împrăștiat toţi prin dughenele meșteșugarilor, pe 
la grajduri și prin bucătării, și s-au apucat de treabă 
cum îi ţineau puterile. Din poruncă domnească seara li 
s-a pregătit un ospăț îmbelșugat. A doua zi, cei mai 
mulți dintre ei s-au dus la trebile lor, dar încă mulţi au 
rămas locului fără a mai face ceva... 


Înainte de ora prânzului a venit la ei un om de-al 
domnitorului și i-a chemat iar la ospăț, să bea și să 
mănânce pe săturate. Cei care se apucaseră de treabă 


erau la lucru; așa că de pomana din partea lui Vodă au 
avut parte doar leneșii și nevolnicii. Când veselia era în 
toi şi se întreceau unul pe altul în a lăuda pe 
binefăcător, însuși domnitorul a intrat în casa unde se 
chefuia. I-a văzut pe toți mulţumiţi — aproape că uitaseră 
de mizeria în care trăiau -— și le-a spus: 

— Voi nu v-aţi găsit nicăieri locul? 

lar gloata de nevolnici şi tâlhari s-a îngrămădit în 
jurul lui strigând: 

— Aici ne e locul, Măria Ta! 

Glasuri răzlețe vroiau să se facă auzite: 

— De multe avem trebuinţă; dacă Măria Ta o să dai 
cum te-o lumina cel de sus, mare mulţumire o să ai. Fă, 
Măria Ta, cum te învaţă inima și cugetul tău bun, după 
cum ne-ai ospătat. 

Slugile domnești încercară să facă liniște între mesenii 
deja puşi pe veselie și șagă, și Vlad Tepeș a adăugat: 

— Cum v-aş-putea eu ajuta să nu mai aveţi niciun fel 
de griji, să nu mai suleriţi, voi, ce cunoaşteţi și foamea, 
și frigul, și batjocura, dacă voi înșivă nu vă ajutaţi? Vreţi 
să nu mai aveţi nevoie de mila nimănui? 

Toţi au strigat: 

— Vrem, stăpânul nostru! — căci îl credeau cu inimă 
largă și mână darnică, de se așteptau acum să 
primească toate cele lucruri pe care le pofteau. 

A ieșit Vlad Voievod din casa în care ospăţul continua 
și unde mesenii întrezăreau deja prin aburii vinului 
tihna și plăcerile promise. A poruncit slugilor să închidă 
ușile pe dinafară și să dea foc casei; toți care au fost 
înăuntru au ars; fumul gros îneca vaietele și gemetele. 


La chindie s-au întors cei ce dăduseră o mână de 
ajutor la trebile curții domnești și s-au mirat că numărul 
mesenilor era mai mic; au mâncat în grabă și au 
adormit osteniţi de zorul zilei, fără să știe că doar așa au 
scăpat cu viață. Vlad Ţepeş a adunat sfatul și înaintea 
tuturor boierilor a spus: 

— Celor ce au pierit în flăcări eu le-am vrut binele; 
când i-am chemat pe toţi la curte am vrut să fie slobozi 
de grija zilei de mâine; cei care au înţeles cum am făcut 
s-au apucat de treabă. Alţii însă numai ziceau că le era 
greu să fie povară şi pe aceia i-am ajutat să nu mai aibă 
nimic de făcut. 


ÆN felul său, Vlad Țepeș Voievod era drept, însă cu 
fire aprigă, de era vai-și-amar de cel ce îi şedea în 
cale: la fel de neînduplecat faţă de supușii săi și 
față de străinii aflaţi în ospeţie ori numai în trecere 


prin Ţara Românească. Nimeni nu îndrăznea să-i stea 
împotrivă nici cu fapta, nici măcar cu vorba. Cel ce 
greșise era judecat în faţa tuturor iar voievodul întocmea 
acuzarea în așa fel, încât fiecare se făcea vinovat de 
propria-i condamnare. Când era omul simplu, cumpătat, 
și-și cântărea cuvintele cu luare aminte - îi era mai 
lesne să scape de tragerea în ţeapă; iar cei înfumuraţi și 
siguri de ei adeseori dădeau răspunsuri ce-l 
nemulțumeau pe domnitor: era ca și cum singuri și-ar fi 
ales teapa în care să fie trași. 

Cică au venit la Vlad Țepeș doi călugări, tocmai din 
Țara Ungurească. Voievodul i-a cinstit cum se cuvenea 
să se poarte cu niște fețe bisericești; i-a așezat la masă 
cu dânsul, dar nu l-a răbdat inima să-i lase liniștiți să 
îmbuce mâncărurile alese. L-a luat de o parte pe unul 
dintre ei și arătându-i zeci de oameni trași în ţeapă și pe 
roată l-a întrebat, cu o sclipire răutăcioasă în ochi: 

— Părinte, ce zici dumneata, oi fi făcut eu bine 
pedepsindu-i pe nevrednicii ăștia de atârnă acum în 
țeapă? Ori vina lor n-ar fi cerut moarte, și eu m-am 
pripit? 

Călugărul nici nu așteptă să-și termine domnitorul 
vorba: 

— Rău ai făcut. Tu pedepsești fără îndurare, deși un 
stâpânitor trebuie să fie milos. Așa făcând Măria Ta, ai 
ajuns un călău, iar cei pe care i-ai condamnat sunt 
mucenici, victimele cruzimii tale. Viaţa lor te va costa 
liniștea... 

Vlad Tepeş îl lăsă să vorbească și să-și spună 
indignarea, dar nu-i mai dădea ascultare. Greu de crezut 


că nu l-ar fi supărat cuvintele călugărului; se încruntă, 
în timp ce pe buze i se așternu un zâmbet zeflemitor. Nu 
prevestea nimic bun mânia stăpânită, ca un nor 
întunecat într-o zi prea călduroasă. 


L-a chemat și pe al doilea călugăr și i-a repetat 
întrebarea. Mai cumpătat la judecată și la vorbă decât 
tovarășul său, călugărul rosti: 

— Până acum se știe că stăpânitorul unei ţări este pus 
de dumnezeu ca să pedepsească pe răufăcători și să 
miluiască pe cei buni. Dacă Măria Ta a poruncit să fie 
trași în ţeapă acești oameni, înseamnă că ei au fost 
pedepsiţi după faptele lor, și bine le-ai făcut. 

De data aceasta cel care se grăbi să curme răspunsul 
a fost Vlad Ţepeş, căci deja luase hotărârea ce să facă cu 
călugării. I se adresă cu indignare celui ce vorbise mai 
întâi: 

— De eşti călugăr, de ce nu-ți vezi de treaba ta în 
mănăstire sau unde te-ai ascuns de viața lumească?! Ce 
cauţi prin târguri și cetăți, pe la stâpânitori cu slavă, 
dacă tot nu știi nimic? 

Dacă îi admiri pe mucenicii din ţeapă, facă-se voia ta, 
și să devii mucenic ca ei; dacă vrei, poţi fi pus chiar mai 
presus. 

De îndată porunca fu adusă la îndeplinire. 

Călugărul cel smerit nu a spus nimic: a urmărit 
pedepsirea și a așteptat ca voievodul să-și aducă aminte 
de el. Vlad Țepeș a poruncit să fie petrecut cu caleașca 
până la hotarele ţării, iar la plecare i-a spus: 

— Eşti înţelept că nu dai sfaturi într-un loc ce nu ţi-a 
fost hărăzit ţie. Când cel puternic face un lucru, tu te 
gândești dacă și-a slujit interesele sale, nicidecum să-l 
judeci de unde ești, fără a te pune în locul lui. Asta ai 
știut să faci și ţi-a slujit. 

I-a dat cincizeci de ducați de aur ca să-i folosească 


cum l-o duce pe el capul, căci — gândea voievodul — dacă 
mintea este sănătoasă, iese treabă bună. 


AN cṣi avea o fire aprigă, Vlad Voievod cârmuia țara cu 
tragere de inimă şi cu multă dreptate. Totuşi, 
pohtitori la domnie se găseau destui: nu din 
dragoste de țară vroiau tronul Ţării Românești, ci 

din sete de mărire şi de bogăție. Aceştia se duceau cu 
pâră la sultanul turc şi umblau cu minciuni pe la 


voievozii din jur - doar-doar l-or face urât și nedorit pe 
Tepeș, pentru ca să-i poată lua locul. Un astfel de 
pretendent a fost și Dan, de-și zicea el însuși «Dan 
Voievod» fără să fi ajuns măcar pe tron. El a dat în 
dreapta şi în stânga daruri scumpe și a promis către 
Poarta Otomană să mărească tributul de îndată ce s-ar 
afla la domnie, iar în schimb - a primit ajutorul dorit. 

Curând după ce Vlad Voievod își începuse domnia, 
Dan a intrat în Țara Românească cu firman turcesc de la 
sultan și cu oștire sprijinită de străini, ca să ocupe 
scaunul domnesc. Vlad Țepeș și-a adunat armata și 
după o luptă aprigă vreme de șapte ceasuri îi puse pe 
goană oastea, iar pe Dan «voievod» îl prinseră câţiva 
munteni și-l aduseră legat fedeleș în fața domnitorului 
Ţării Românești. Prizonierii au fost făcuţi robi și dați 
vitejilor drept răsplată; iar lui Dan, pretendentul la 
domnie, Vlad Tepeș i-a pregătit o pedeapsă aleasă cu 
grijă: singur să-și sape mormântul. 

A doua zi, Vlad Voievod a strâns toată oștirea chiar pe 
locul unde se dăduse bătălia și, după ce au fost trași în 
țeapă boierii vinovaţi de-a fi trecut de partea 
pretendentului la domnie, a fost adus Dan. I s-a dat o 
lopată și a fost pus să sape groapa, în timp ce un preot 
rostea rugăciunea de înmormântare. Oșteni și domnitor 
se veseleau laolaltă... Din când în când câte-un trimis de 
Vlad Tepeş se apropia de groapa osânditului și-l 
îndemna la treabă: «Să fie groapa mare, cum se cuvine 
pentru un voievod, ba mai mult, unui domn al Ţării!» 

lar când Dan «voievod» a contenit lucru, Vlad Țepeș a 
poruncit să se sune din trâmbiţe, ca să afle tot norodul 


de pedepsirea pretendentului la scaunul domnesc și i se 
adresă lui Dan: 

— Vezi acum în jurul tău pe toţi cei pe care ţi i-ai fi 
dorit supuși la picioarele tale și înfrânți. Pleacă-ţi 
privirea ca să-ţi amintești calea ce-o mai ai până la 
sfârșitul domniei şi a vieţii tale, căci nici pe ea nu mai 
ești stăpân: aici e groapa pe care singur ţi-ai pregătit-o, 
nu acum, ci venind încoace cu gând de cucerire, ca să fii 
stăpânitor. 

Astfel a socotit Vlad Ţepeş că s-a răzbunat, dând 
totodată pildă celor ce pohteau la tronul ării 
Românești. Pe Dan «voievod» l-a lăsat stăpân 
atotputernic pe bucata de țarină unde săpase groapa de 
mormânt, căci numai atâta glie se cuvine celui care, cu 
ajutor străin și trecând prin sabie ţara, vrea să o 
stăpânească. 


AN upă ce îl înlăturase pe Dan, pretendentul la 
domnie sprijinit de Poartă, Vlad Ţepeş se aștepta la 
represalii din partea turcilor. Înțelesese că lui 
Mahomed al II-lea nu-i era pe plac felul în care 

Tara Românească își ridicase capul și cerca acum să se 
opună măririi haraciului; de aceea aproape îndoise 


numărul străjilor de la Dunăre pe cât se întindea 
hotarul. Pe de altă parte, trimise iscoade pricepute chiar 
în Imperiu să afle ce se mai pune la cale. Dar sprijinul 
cel mai de nădejde l-a pus în cei câţiva oameni 
credincioși lui, aflaţi chiar în slujba sultanului. Prietenia 
cu ei se legase în anii când Vlad, ca fiu de domnitor al 
unei ţări închinate Porții Otomane, fusese ostatec la 
Constantinopol, și căpătaseră cu toții învățătură de la 
același dascăl. De fapt, surghiunul acela — departe de 
țară şi departe de familie îl salvase pe tânărul Vlad 
voievod, moștenitor al scaunului domnesc de la pieire 
când, în 1447 lancu de Hunedoara năvălind cu armată 
în Ţara Românească îi ucisese tatăl, pe Vlad Dracul, 
pentru că, silit de împrejurări, se închinase din nou 
Porții. Prietenia aceasta, întreţinută cu daruri bogate, s- 
a dovedit a-i fi de folos lui Vlad Țepeș căci de la marele 
vizir a aflat că sultanul l-a trimis pe Hamza beg de la 
Nicopole să-l prindă şi să-l aducă spre aspră judecată în 
faţa sa. 

Însă, un timp s-a crezut că știrile nu au fost adevărate: 
Hamza beg trimisese solie că dorește să fie lăsat numai 
să treacă în pace, fără vătămare, spre nord, unde la 
hotar, o neînțelegere cu cetăţile ungurești l-ar fi 
nemulțumit pe sultan. Drept semn că cele spuse sunt 
adevărate, grosul oștilor aveau să rămână cu Hamza beg 
în apropiere de graniţă, la intrarea în ţară, iar un grec — 
pe nume Catavolinos - cu o suită redusă vor veni până 
la Târgoviște să-l salute pe domnitor și vor pleca mai 
departe spre a se înţelege cu ungurii la faţa locului. 

Prea se potriveau toate bine şi erau nesupărătoare ca 


să fie într-adevăr așa... Prea multă grijă aveau turcii să li 
se cunoască intenţiile... 

Numai că Vlad Voievod, aflând că Hamza beg era 
însoţit de Catavolinos, copil al Fanarului, fără patrie și 
fără neam, perfid și lacom de intrigi cum altul nu s-ar 
mai fi găsit în tot Imperiul, cunoscând ce plase 
veninoase reușea să ţeasă mintea grecului, a devenit de 
două ori mai prudent și chibzuit. A trimis vorbă că 
înalta solie este așteptată în cetatea de scaun a Ţării 
Românești, iar că oștilor rămase lângă Strehaia le va 
trimite hrană îndestulătoare pentru oameni și animale. 
În locul șirului de care cu provizii s-a îndreptat într- 
acolo ceata de viteji a domnitorului și astfel a fost 
capturat detașamentul de turci în frunte cu Hamza beg. 
De fapt, ei trebuiau să-l aducă pe Vlad Ţepeş la 
Constantinopol, de îndată ce, prin vicleșug, Catavolinos 
ar fi reușit să-l atragă în cursa pregătită. 

Vlad Ţepeş s-a prefăcut a nu avea știre de planurile 
perfide ale lui Catavolinos. Ca de obicei l-a poftit la ospăț 
și în faţa pocalelor cu vin rubiniu începu a-l înțepa cu 
vorba și cu privirile: 

— Nu bea mult, oaspete din Fanar, că în fundul 
pocalului stă adevărul, și dacă-ţi pică pe limbă, o să 
spui lucruri de care te vei căi! 

Catavolinos nu s-a dat bătut: încrezător în mintea lui 
nici nu a simţit îndoiala ce pusese stâpânire pe 
însoțitorii săi. Cu glas mieros, îl rugă în repetate rânduri 
pe Vodă să pornească cu ei a doua zi — pasă-mi-te către 
cetatea ungurească - căci spiritul de dreptate al 
voievodului muntean ar fi fost cică o chezășie că ce li se 


cere ungurilor nu este o încălcare a înţelegerii cu 


Imperiul Otoman... 


Avea limbă ascuţită grecul, și mai avea ochi adânciţi în 
orbite și care alergau la dreapta și la stânga în 
așteptarea răspunsului voievodului valah. Adăugă, cu 
convingere: 

— Înalta Poartă te va răsplăti pentru sprijinul dat mie, 
când voi spune că te-ai pus chezaș bunelor noastre 
intenții. Nu îţi cer să-mi dai oștire în ajutor, nici bani — ci 
numai să mergi cu mine. Eu singur m-am gândit că 
Domnia Ta nu vei refuza să-l slujești pe sultan și mă vei 
urma, lăsând grijile ţării deoparte două zile... 

I s-a făcut lehamite lui Vlad Ţepeş de atâta vorbărie și 
tămâiere din partea celui care, mâncând din bucatele 
date, cugeta nu cum să mulțumească pentru 
ospitalitate, ci cum să ceară preţ mai mare pe capul 
domnitorului și i-a zis: 

— Eu credeam că măritul Mahomed te-a trimis 
încoace. Dar dacă spui că zelul tău de-a mă vedea 
aruncat în Bosfor nu este din poruncă, ci singur ţi-ai 
ales calea asta, am să-ți împărtășesc ceva: știam că ai 
cuget negru și limbă ascuţită, dar te-am primit ca pe un 
sol de bună-credinţă. Tu nu știai că pentru cei ce se fac 
vinovaţi, dreptatea mea e neagră, şi că la curtea mea 
domnească sunt ţepi ascuţite. De te-oi înălța în vârful 
uneia, de-acolo de sus vei vedea cum oastea lui Hamza 
beg a căzut în mâinile noastre. Ori poate că acolo sus vei 
simţi doar ascuţimea ţepii și vei înțelege că ascuţimea 
limbii nu ţi-a fost de vreun folos. 


Pe mult timp hotărâse Vlad Ţepeş că ţara mai avea 
nevoie de o cetate întărită, unde să se poată rezista 
dușmanului, dacă cetatea de scaun ar fi fost luată. 
Din poruncă domnească armașii au ales locul cel 

mai potrivit planurilor de apărare ale lui Vlad Voievod: 
pe drumul Făgărașului, acolo unde Argeșul a săpat de 
veacuri albie adâncă între munţi și unde cică ar mai fi 
fost cândva metereze, pe o stâncă singuratică despărțită 
de culmile din jur. Și iată că sosi momentul când vremile 
potrivnice s-au mai domolit: Vlad Ţepeş avea de la 
Corvini promisiuni de ajutor, sultanul Mahomed al II-lea 
uitase — cuprins de alte trebi — de înlocuirea lui pe tronul 
Ţării Românești, și atunci Ţepeş hotărî să se înceapă 
construirea cetăţii. Prin sate și târguri au răsunat tobele 
de se vestea că la fiecare 20 de localnici unul va trece în 
slujba domniei să lucreze pentru cetate. Cei din cetatea 
Târgoviștei nu au trimis în ziua sorocită niciun om la 
curtea domnească; i-adevărat că Vlad Voievod le purta 
pică de când venise la domnie, căci acești târgoveţi pare- 
se pașnici îl vânduseră pe frate-său dușmanilor, și iată 
că acum avea prilejui să se răzbune îndoit. 

În zi de Paști, pe când norodul ieșea de la biserică în 
straie de sărbătoare, oamenii lui Vodă ţinură calea 
tuturor şi i-au adunat la un loc așa cum erau și nu le- 
au mai dat drumul să se ducă la casele lor, unde-i 


așteptau cozonacii, colacii, pasca și vinul. Așa cum i-au 
aflat i-au dus pe toţi pe valea Argeșului, i-au pus de au 
urcat pe culmea de la Poenari piatră de râu și nisip 
zgrunţuros. Fetele și femeile se îngrijeau de ale gurii; 
bărbaţii săpau galerii în stâncă. Roboteau din zori până 
la asfinţit, de le ajunseseră straiele de sărbătoare puse 
întâia dată în ziua de Paști numai zdrenţe... Și au zidit 
cetate trainică din piatră, cu patru turnuri, iar între ele 
- zid lat de peste doi metri: un zid de apărare de 
neclintit. Nu se putea pătrunde din vale decât pe o 
potecă îngustă ce ocolea cetatea pe lângă firul apei până 
ajungea la turnul cel semeţ, de unde se lăsa o punte 
peste prăpastie. 

Oamenii care lucrau la galerii au mers cu săpăturile 
tot în jos, către albia Argeșului; era anevoios să spargi 
stânca, puterile le scădeau pe zi ce trecea. Când primul 
turn de strajă a fost înălțat, domnitorul a venit în cetate 
cu gândul de a vădi îndurare faţă de cei ce — socotea el — 
iși ispășiseră vina. 

— Cinstite feţe, domnia noastră grozav s-a bucurat 
când am auzit că vreţi numai voi, cei din cetatea de 
scaun, să ridicaţi astă nouă piedică în calea vrăjmașilor, 
un zid de apărare a Ţării Românești. Nouă ni se spusese 
că, în câte rânduri am cerut să ne trimiteţi la zidire 
oameni voinici și pricepuţi voi v-aţi opus. Oare printre 
voi nu erau destui bătrâni sfătoși care să vă înveţe că 
cetatea de scaun nu-i totuna cu ţara întreagă, și că ţara 
trebuie apărată?! Nu e deajuns că cetatea Târgoviștei 
este întărită; voi așa ați apucat-o de la bunii voştri și eu 
așa am aflat-o. Dar copiilor și nepoților ce le lăsați? 


Pentru ei ce aţi clădit? Dacă va fi pusă la grea încercare 
cetatea de scaun aici vom veni să prindem puteri și să 
ne rânduim pentru luptă. lar dacă va fi nevoie, o să 
lovim dușmanul nu numai din spatele zidurilor de 
apărare, ci și ieșind din galerii tocmai în locuri unde nu 
s-o aștepta. Doar câţiva din oamenii mei credincioși vor 
ști unde ies la lumină coridoarele lungi săpate în stâncă. 

Care dintre voi s-a legat mai mult de cetatea asta, 
unde a venit să-i robească la zidire, și vrea să-i rămână 
stăpân de-aci încolo, poate să intre în oastea noastră de 
viteji. Voința noastră și mâinile voastre au clădit cetatea 
de la Poenari, așa după cum voința noastră și armele 
voastre apără și vor apăra pământul Ţării Românești. 

* 


Nu trecuseră nici două ierni, când iată că s-a arătat 
nevoie ca femeile și copiii să caute adăpost între zidurile 
cetăţii de la Poenari, căci Târgoviștea fusese atacată prin 
surprindere. Acolo erau în siguranţă, în timp ce oștile, 
copleșşite de numărul mare al vrăjmașilor luptau cu 
îndârjire. Refuzul domnitorului valah de a plăti tribut 
mărit către Poartă trebuia pedepsit exemplar, de aceea 
pașa de la Nicopole primise ordin să-l prindă pe Vlad 
Tepeș şi să-l aducă viu sau mort înaintea sultanului. 
Armiile turcești au intrat în sate de le-au pustiit, au 
trecut prin târgurile valahe de au luat tot ce le-a ieșit în 
cale şi au pătruns în cetatea de scaun a Ţării Românești. 
Urmărirea a continuat pe Argeș în sus, unde Vlad Tepeș 
izbutise să se întărească în cetate. Turcii nu se puteau 
apropia nicicum, că din turnuri valahii zvârleau asupră- 


le apă clocotită și bolovani; unul din ziduri sfârșea în 
prăpastie, iar celelalte trei erau înconjurate cu șanț 
adânc plin cu apă. După două zile de așteptare 
zadarnică şi încercări nereușite de a porni atacul, pașa a 
hotărât să ia cu asalt cetatea lovind-o cu bombarde de 
pe o culme învecinată. Dar cum nu aduseseră cu ei cele 
de trebuinţă și nici carele grele, el a trimis vorbă spre 
Dunăre să vină oameni cu puștile cele mari. Cu 
bombarde zidul putea fi străpuns şi astfel cetatea cădea 
după primele atacuri... 

În suita sultanului era Matei, un nepot de văr al lui 
Vlad Voievod. Acesta de la vârsta de șapte ani fusese 
ostatec la Poartă; însă aflându-se acum pe pământul 
unde s-a născut, i-a ajutat pe valahii din cetate: el i-a 
înștiințat de atacul ce se pregătea. A prins mesajul prin 
care vestea că turcii vor aduce tunuri, în vârful unei 
săgeți, și apoi a tras cu arcul înspre cetate, de a zburat 
săgeată peste zid, a trecut pe lângă strajă și s-a înfipt 
între bolovani. Astfel a avut știință Vlad Ţepeş de 
capcana ce i se pregătea și a reușit să se salveze pe el și 
pe cei din cetate, de la pieire sigură. Bătrânii, femeile și 
copiii au luat calea pribegiei prin coridoarele ce porneau 
din pivnițele încăpătoare ale cetăţii și ieșeau la lumina 
zilei tocmai jos în vale, în pădurea de la Cumpăna. 

Vlad Ţepeș și oștenii au rămas în turnurile de apărare 
și pe ziduri până a scăpătat soarele, și apoi au părăsit 
cetatea prin pivnițele largi, blocând în urma lor intrările 
— de nici nu s-a mai cunoscut că pereţii trainici despart 
hruba întunecoasă de cărări zidite în munte. Astfel au 
scăpat valahii goniţi de urgia turcească. 


În tabăra vrăjmașă lor o inimă bătea cu dragoste de 
libertate - deși Matei jurase alături de ceilalţi ieniceri 
credință marelui sultan, în vinele lui curgea sânge de 
român, iar sângele apă nu se face niciodată. 


arele sultan Mahomed al II-lea hotărâse ca 
haraciul în grâne și miere şi piei al Ţării 
Românești să fie primit de pașa de la Giurgiu la 
sfârșitul lui Cuptor, iar vitele și așa numitul haraci 
de sânge - copiii ce urmau să devină ieniceri în armata 
otomană - să fie trimis direct la Constantinopol. 
În anul acela Vlad Țepeș a trimis vorbă că s-a hotărât 
să ducă el însuși tributul la înalta Poartă. A pornit la 
drum cu oaste multă și gânduri ascunse. De cum trecu 


Dunărea a început a lovi în dreapta și în stânga pe 
păgâni de au luat-o la sănătoasa spahiii, iar localnicii s- 
au alăturat cu sabia oștenilor săi. 

Întorcându-se acasă în ara Românească, Vlad 
Voievod porunci să-i fie înfățișaţi cei 50 de copii adunaţi 
de prin sate și târguri spre a fi duși la Constantinopol. 
Erau toţi băieţi înăltuţi la stat, bine legaţi și din cale- 
afară de abătuţi. Vodă a poruncit să li se dea de 
mâncare şi să li se aștearnă de dormit chiar la curtea 
domnească. l-a ţinut așa șapte zile, fără a le spune ce 
are de gând cu ei; apoi din nou i-a chemat, când era de 
fată tot sfatul boieresc. Nici atunci nu i-a plăcut 
domnitorului cum s-au înfățișat băietanii: cu plete 
nespălate și straie ponosite. A dat poruncă aspră să fie 
îmbăiaţi și tunși și să primească fiecare straie pe 
măsură. 


u PA m 
A treia oară când băieţii au fost aduși în faţa boierilor, 
Vlad Voievod a arătat cu mâna înspre ei și a spus: 


— Tinerii aceștia erau sortiţi oștirii, căci trebuiau să 
ajungă ieniceri în armata otomană. Însă am hotărât că 
mai bine li se cade să fie în armia noastră. Le-am dat 
straie și hrană; le-om mai da. Noi ne gândim că de vor 
deprinde bine meșteșugul armelor, trebuie să știe pentru 
ce luptă. Din câte sate au fost adunaţi, tot câte zece sate 
să apere. Așa cum noi i-am scăpat de robie între străini, 
așa să păzească și ei ţara, să nu mai trebuiască să 
trimitem copii pentru armata sultanului. Să se afle în 
toată ţara că ei sunt copiii lui Vodă, crescuţi în rostul 
casei noastre domnești; decât ieniceri și spahii ai 
dușmanului, mai bine slujitori ai noștri. Până or împlini 
13 ani, vor şedea pe lângă scaunul domnesc. Apoi or 
deprinde meșteșugul armelor și cu cât se vor dovedi mai 
destoinici, cu atât vor rămâne mai în preajma noastră 
spre a fi în frunte în bătălii. Copiii noștri de suflet vor fi 
pruncii ţării, căci ţara își pune nădejdea în ei, tot așa 
cum așteaptă un părinte reazim și ajutor. 


P etăţii de apărare de la Merișani i-a fost hărăzit în 
trei rânduri să zăgăzuiască năvălirile otomanilor. 
Oameni și bogății au fost ocrotiţi acolo, în timp ce 
vitejii loveau din turnuri şi de pe ziduri pe 
vrăjmaș. 

Într-o toamnă, cetatea de scaun a Ţării Românești a 
fost atacată prin surprindere; Vlad Tepeş a părăsit în 
grabă Târgoviștea și, lăsând la Merișani femeile, bătrânii 
și copiii, a pornit spre vale prin galerii tainice, însoţit de 
50 de oșteni. Voievodul avea de gând să iasă în valea 
râului Argeș ca să meargă în [ara Făgărașului după 
ajutor de la regele ungur. Cum însă cărările erau 
împânzite de turci, de cum au ieșit în pădure valahii s- 
au împrăștiat și astfel au reușit să ajungă până în 
poiana de la Cumpăna. Acolo Vlad Vodă poruncise să-i 
aștepte doi fierari isteți care au schimbat potcoavele 
cailor, punându-le tot întoarse, invers de cum se 
obișnuiește. lar când călăreţii au pornit la drum, deși ei 
mergeau spre vale, urmele copitelor arătau că parcă și 
cai și călăreţi ar fi urcat creasta. Așa a reușit Vlad 
Voievod să ajungă cu bine în Ţara Făgărașului, în timp 
ce ienicerii turci se afundau tot mai adânc în pădure, 
după urmele lăsate de potcoave... Și când urmăritorii au 
fost în cele din urmă pe culme, n-au văzut nimic altceva 
în jur decât prăpastia de la picioarele lor, care-i 


despărţea de creasta de unde porniseră în zori spre a-l 
prinde pe Țepeș, domnitorul Ţării Românești. 

dușmanul cel 
mai de te o pericolul turcesc 
era ca un nor întunecat, veșnic ameninţător, gata să 
umbrească câmpiile alintate de grâne și dealurile 
acoperite cu păduri şi munţii semeţi. Sultanul cu oștirea 


lui însemna o primejdie de zi și noapte; de-aceea Vlad 
Voievod era totdeauna pregătit de luptă, gata să se apere 
impotriva unei invazii sau atac pe nevestite. 

Și iată că în prag de toamnă sultanul turc a trimis soli 
în Ţara Românească cu vorbă să i se dea birul. Bătură 
solii cale de cinci zile până la scaunul domnesc și 
ajunseră pe înserate în cetatea de scaun. Vlad Voievod 
tocmai ce-i aștepta cu bucate gustoase şi le pregătise 
odăi primitoare cum se cuvine unor oaspeţi de vază, așa 
că, osteniți cum erau de drum, solii se bucurară din plin 
de ospitalitatea domnului muntean. A doua zi însă, când 
se prezentară în faţa Sfatului boierilor condus de Vlad 
Voievod și spuseră pentru ce au venit și că trebuie să 
ducă birul, au fost întâmpinați cu clătinări din cap a 
neîncuviinţa re. Însă Voievodul le-a arătat și mai departe 
cinstea cuvenită, însă de dat birul, nu l-a dat, ci le zise 
impăciuitor: 

— Eu însumi voi duce birul. Mergeţi și spuneţi 
măritului vostru stăpân că însuși voievodul ării 
Românești, din dorinţa de-a-l sluji pe împăratul vostru, 
îi va aduce birul înainte de a se împlini anul întreg. Așa 
înțeleg eu să fiu în slujba celui care vrea să devină 
stăpânitorul lumii, cu visteria și armata mea. Deci, 
folosind prilejul că aţi bătut atâta cale până aici, prin voi 
trimit vorbă marelui sultan să dea poruncă să nu mi se 
facă niciun rău mie și nici oamenilor mei cât timp voi fi 
în ţara lui. lar eu de-abia aştept să primesc știrea că 
toate sunt cum se cuvine ca să pornesc spre împărăție 
în siguranţă că nu voi fi atacat și prădat pe drum. Cum 
îmi va porunci, așa voi împlini dorinţa și voi încerca 


Solia cu salutul voievodului ajunse repede la împărat 
și acesta tare se bucură, căci era în război cu vecinii din 
răsărit și avea nevoie de un atare ajutor într-o înţelegere 
cu voievodul Ţării Românești. Poruncile trimise către 
pașalele din ţinuturile prin care, urma să treacă Vlad 
voievod neteziră calea oștenilor valahi. Pretutindeni 
domnitorul a fost așteptat cu cinste și nu numai că nui 
s-a făcut niciun rău - după cum grăia porunca 
împărătească - ci, îl întâmpinau ca pe un vasal 
credincios și oaspete al împăratului lor. 

Iar Vlad voievod își adunase oastea mare și pornise pe 
drumurile împărăției turcești de cum primise odată cu 


darurile din partea sultanului și încuviințarea acestuia 
ca să-i fie adus birul. Oamenii voievodului însă nu 
bătură cale prea lungă; după vreo cinci zile de mers 
făcură cale-ntoarsă pe neașteptate și începură a lovi 
cetăţile. 

Vlad Voievod nu le-a făcut niciun rău pristavilor 
împăratului, ci i-a trimis cu cinstea cuvenită înapoi la 
sultanul lor, dându-le vorbă de dus: 

— Mergeţi de povestiţi ce ați văzut cu ochii voştri. Nu 
trebuie să ţineţi ceva ascuns și nici să fi uitat cumva să 
povestiți cum s-au petrecut toate. Spuneţi măritului 
vostru sultan că l-am slujit din toate puterile mele. Iar 
dacă i-a plăcut, îi voi mai trece pământurile prin foc și 
sabie - după putinţa şi socotința mea; și să-i mai 
spuneţi că rămân slugă plecată, gata să dau birul ce se 
cuvine să primească un cuceritor ca el, care cu sabia a 
înspăimântat popoare și domnitori. Astfel de bir știm noi 
să dăm. 

a ă nu ai încredere nici măcar în tine, nicicum în 


Eor - obișnuia să spună Vlad Ţepeş, şi lui 


însuși și-a făcut din acest sfat deviză. Nu-i vorbă, 
prieteni avea destui în ţară și printre oșteni; dar 
boierii nu-l iubeau, căci teama devenise mai puternică 
decât orice simţământ. Astfel că domnitorul hotăra cum 
credea el de cuviință că-i mai drept și mai bine, iar în 
sfat numai anunţa ce are de gând să facă. 

Chiar pe câmpul de luptă, înaintea unei bătălii, Vlad 
Țepeș nu destăinuia nimănui planurile de atac sau 
apărare, așa că de multe ori victoriile puteau să pară 
neașteptate chiar și conducătorilor săi de oști cei mai 
apropiaţi. Așa s-au petrecut lucrurile și în acea 
primăvară a anului 1462. Era în aprilie, lângă 
Târgoviște... Lupta începuse în miezul zilei: armatele 
înaintaseră de pe dealuri, iar în vale se izbiseră atât de 
puternic, încât în curând văzduhul a fost plin de vaier și 
zăngănit de arme. Soarele a asfinţit, dar victoria nu 
înclina nici către o parte. Când n-au mai putut continua 
lupta din cauza întunericului, la cortul lui Vlad Tepeș a 
venit o solie din partea sultanului Mahomed al II-lea 
pentru a cădea la înţelegere: 

— Măria Ta, noaptea este un sfetnic bun. Să lăsăm ca 
zorii să ne lumineze din nou armele, iar în timpul nopţii 
să strângem morţii de pe câmpul de bătaie, să grijim de 
răniţi, și să apucăm să ne odihnim puţin. 

— Într-adevăr, noaptea este un sfetnic bun. Fiecare să 
facă ce o crede de cuviință că-i mai bine, pentru ca 
mâine victoria să fie de partea sa. 

Cocoșii nu vestiseră încă miezul nopții, și Vlad Țepeș a 


chemat toţi comandanții să vină în cortul său și acolo au 
hotărât să atace tabăra dușmană până la cel de-al 
treilea cântat al cocoșilor. Muntenii s-au strecurat pe 
nesimţite printre  corturile  vrăjmașe,  ocrotiţi de 
întunericul nopţii și de osteneala de peste zi a străjilor, 
iar la semnalul lui Vlad Țepeș au năvălit cu chiote 
asupra ostașilor doborâţi de somn și lipsiţi de arme. I-au 
tăiat în bucăţi pe cei care le-au opus rezistență, sau 
măcar au încercat să o facă. Pe mulţi i-au luat 
prizonieri, încât nici nu s-au dezmeticit bine cei învinși, 
că lupta se sfârșise deja. 

Vlad Țepeș își freca mâinile cu bucurie și mulțumire 
neascunsă. Pământul era înroșit de sânge, de parcă 
zorile ar fi împurpurat cerul și ţărâna... 

La urechea domnitorului însă, au ajuns murmurele 
din rândurile boierimii, cum că înţelegerea ar fi fost să 
se aștepte dimineaţa pentru a ataca. Fără să cerceteze 
de unde a pornit pricina nemulțumirilor, Vlad Ţepeş a 
poruncit să se sune adunarea și în fața tuturor doar atât 
a spus: 

— Oșteni! Într-adevăr, noaptea e un sfetnic bun. Asta 
nu înseamnă că este și paznic de nădejde. Mie mi-a dat 
sfatul cel mai potrivit: să folosesc întunericul pădurii și 
istovirea dușmanului, iar osteneala noastră să ne-o 
aruncăm de pe umeri cu grabă, pentru ca apoi să ne 
tihnească și nouă hodina pe glia pe care o apărăm. lar 
vrăjmașii rău au făcut că s-au încrezut în noapte: le-a 
muiat viclean mădularele cu somnul de dinainte de 
miezul nopţii și le-a adormit străjile; căci pe pământ 
străin întreaga fire li-e dușmană. Asta nu au știut nici 


sultanul Mahomed și nici boierii noștri care se îndoiesc 
de dreptatea victoriei. 


Brec anii, trec veacurile... Hotarele ţărilor nu mai 
sunt aceleaşi, târgurile de odinioară s-au 
transformat de mult în orașe... Unele obiceiuri se 
mai păstrează, altele nu... Veșmintele se schimbă și 

ele, de mult timp nu se mai poartă caftanele lungi 
boierești, nici rochiile largi cusute cu fir, bogat 
împodobite. Și totuși, aducem vorba de veșmintele din 
acele timpuri, când turcii purtau șalvari încreţiţi și 
hamgere la cingătoare, iar pe cap aveau turbane 
înnodate strâns, pentru că altfel pățaniei cu turbanele nu 
i s-ar da crezare. 
* 


Deși Vlad Voievod al Ţării Romanești se străduia să 
păstreze relaţii de bună înţelegere cu vecinii, nu 
îngăduia să nu i se arate respectul cuvenit ca unei ţări, 
fie aceasta chiar și o ţară mică — cum era Valahia. 

La curtea domnească a Ţării Românești au venit soli 
din partea lui Mahomed, sultanul turc. De cum au intrat 
în sala mare de primire a oaspeţilor aceștia au făcut 
plecăciuni adânci, după cum era obiceiul la ei, însă nu 
și-au descoperit capetele, ci au rămas cu turbanele pe 
creștet. 

Domnitorul muntean îi întrebă, fără ca să-și ascundă 
nemulțumirea: 

— De ce faceţi așa? Nu știți oare că vă aflaţi înaintea 
stăpânitorului acestei ţări? 

Solii turci nu-și descoperiră totuși capetele: 

— Așa-i obiceiul în ţară la noi, Măria Ta; iar stăpânul 
nostru îl păstrează. Atunci lui Vlad Ţepeş nu-i mai răbdă 


inima atâta ocară și ridică mâna a poruncă: 

— Dacă sultanul suferă de la voi rușinea că staţi cu 
capul acoperit în faţa lui, noi nu suntem obișnuiți așa. 
Oricum, duceţi-i vorbă să nu mai tri- mită obiceiurile 
sale la alți stăpânitori, care nu au arătat dorinţa că ar 
vrea să le aibă ori să le împământească și la ei. Eu însă, 
dacă nu primesc legea voastră, nu înseamnă că încerc 
totodată să vă împiedic să o păstraţi. Ba, din contra: 
dorinţa mea este să sprijin și să întăresc legea voastră, 
să o ţineţi cu strășnicie; așa că porunca este să vi se 
prindă turbanele de capete. 

Cu cuie de fier le-au fost bătute turbanele în pielea 
capului... Apoi Vlad Ţepeş le-a dat drumul solilor să 
meargă să-i spună sultanului cum fiecare neam trebuie 
să-și păstreze obiceiurile, tradiţiile, însă nu să le impună 
altora, fie aceștia chiar și supușii lor. 

Se vede treaba că solii au povestit pe drum spre casă 
învăţătura de minte dată de Vlad "Țepeș, altminterea nu 
se auzea atât de repede, din gură în gură, de pățania cu 
turbanele turcești. 


ga oade lui Vlad Voievod al Țării Romanești 

pătrunseseră la toate curțile domnești învecinate. 

Dându-se drept negustori, soli în trecere, 

misionari, sau pământeni ce apucaseră calea 
pribegiei, ei trebuiau să afle adevăratele intenții ale 
sultanului sau vizirului turc, ale craiului ungur și ale 
domnitorului moldovean. Graiul diplomatic era plin de 
ascunzișuri și capcane; așa de pildă, dintr-o scrisoare cu 
greu se putea descifra dacă formulele împământenite 
erau sincere sau puse numai să abată atenţia de la 
fapte. 

Într-un rând, pe când pe tronul Moldovei era Ștefan 
Voievod, Vlad Vodă îi trimise acestuia solie că armii 
turcești sunt pregătite să treacă Dunărea spre a ataca 
Țara Românească. Nici nu asiinţise soarele de două ori 
și la curtea domnească din Târgoviște a sosit în goana 
calului boierul Toma, om de încredere al lui Ștefan 
Voievod; de îndată s-a înfățișat domnitorului muntean 
înmânându-i mesajul stăpânului său: nu-i scria că 
tătarii și leşii îi dau de lucru la hotare, cerea să i se 
spună de câţi oameni are nevoie Vlad Vodă în ajutor. 
Solul moldovean a fost chemat la ospăț, cinstit cum se 
cuvine, iar în zori urma să plece către Suceava să ducă 
vorbele de mulțumire și înștiinţarea că domnitorul valah 


va căuta să nu dea piept cu oastea otomană timp cât 
mai îndelungat. 
i 


Ji 


Dar, pe căi de nimeni știute, în miez de noapte, sosi la 
palat vestea că la curtea moldovenească trebile nu sunt 
chiar așa orânduite, după cum le fuseseră lor înfățișate 
de sol. Iscoada credincioasă de la Suceava înștiința că 
marele voievod ar fi spus în sfatul boierilor: 

— Dunărea este ca și a noastră: când turcul va intra 
în Ţara Românească, vom fi acolo — iar apoi a trimis sol 
cu răspuns înșelător. 

S-a cătrănit Vlad Vodă, dând crezare vorbelor, ca și 
cum le-ar fi auzit cu urechile lui. A dat poruncă să fie 
întemnițat solul moldovean. Până în seară și-a ridicat 


oastea și s-a îndreptat spre apa Milcovului, cu gând să 
intre în Moldova și să cerceteze satele câte i-or fi pe cale 
- spre a se ști că nu s-a lăsat amăgit cu vorbele trimise 
prin boierul Toma. Şi din nou i s-a stârnit mânia în 
suflet amintindu-și cum tatăl său a suferit de câte ori a 
dat crezare celor pe care și-i știa prieteni: mai întâi 
Hamza pașa, iar mai târziu, împreună cu fiul lui, Mircea, 
lângă Bălteni, a fost omorât din porunca lui Iancu de 
Hunedoara. 

Poate că, dacă în noaptea aceea de octombrie 
zăgazurile cerului nu s-ar fi rupt slobozind ploaie 
înverșunată timp de trei zile, ar fi fost multă vărsare de 
sânge între neamurile de români. În vremea asta însă, s- 
a aflat până la cetatea Sucevei despre muntenii care își 
ridicaseră tabără amenințătoare la hotar. Ștefan Voievod 
s-a grăbit într-acolo cu oamenii lui și de cum a ajuns 
lângă dumbrava ce-l despărţea de oștirea munteană, a 
cerut să se vadă cu domnitorul valah. 

— Nu te întreb de ce ai venit Măria Ta până aici - i-a 
spus lui Vlad Ţepeş; eu îți promisesem că-ți trimit 
oameni la Dunăre, unde credeam că ai nevoie de ajutor. 
Nici nu te întreb de ce ai venit cu oaste, când ea ţi-era 
mai de folos contra unui dușman. Mă gândesc însă că, 
dacă vorbele mele nu ti-au fost pe plac, înseamnă că nu 
ti-au ajuns la urechi așa cum au fost ele rostite cu 
gândul nostru cel bun: Dunărea este ca și propriul 
nostru hotar; dacă turcul izbutește să o treacă, 
primejdia pentru Moldova este mai mare. Sprijinind pe 
domnitorul care astăzi se află în nevoie, noi ne apărăm 
tihna Ţării Moldovei, căci fiind uniţi, puterea noastră 


crește. De aceea Mărite Voievod, și eu și toţi boierii 
noștri moldoveni ne-am bucurat când te-ai urcat pe 
tronul Ţării Romanești. Mai târziu, după ce mi-am 
răzbunat părintele, Ţara Moldovei și poporul mi-au 
încredințat mie frâiele domniei pe câmpia Direptăţii și 
am văzut în tine aliatul ce va lupta pentru libertatea 
pământului său. 

Vlad Ţepeş știa că așa a fost: domnul Ștefan cel Mare 
al Moldovei de cum urcase pe tron încercase să ducă o 
politică de pace și de apropiere față de [ara 
Românească. Și de data aceasta vroia să-i vină în ajutor. 

Atunci, pe malul Milcovului, înţelepciunea voievozilor a 
înlăturat vărsarea de sânge. Cei doi domnitori, purtând 
aceeași dragoste de ţară, au reînnoit fără mijlocirea 
solilor înţelegerea de a-și veni în ajutor unul altuia de 
câte ori va fi nevoie, căci: «când sunt mulţi puterea 
crește.» 


iad Țepeș a fost domn în Ţara Românească de două 
ori. Izgonit prima dată de turci în 1462, el a fugit la 
prietenii de peste munţi, și venind cu ajutor de la 
aceștia și-a reocupat scaunul domnesc. 

În pribegie fiind, Vlad rămăsese același om aprig și 
necumpătat la mânie; nu mai avea la îndemână ţepușele 
lungi ce îi îngroziseră pe răi deopotrivă - fie târgoveti sau 
boieri din sfatul domnesc, fie ţărani și călugări. Însă 
faptele lui Vlad voievod erau - după cum fuseseră mereu 
-— cele ale unui iubitor de dreptate și adevăr. Rânduiala o 
făcea ca mai înainte, după cum credea de cuviinţă, deși 
se afla în ţară străină și pe pământul acela cuvântul lui 
nu era lege. 

Vlad voievod, fostul stăpânitor al Țării Românești era 
la Pesta, unde se dusese să cadă la înţelegere cu craiul 
ungur pentru ajutorul promis. Într-o zi, un nevoiaș a 
intrat alergând în curtea palatului domnitorului 
câutându-și ascunzătoare. Însă urmăritorii acestuia nu 
îi pierduseră urma, așa că deîndată au dat și ei năvală 
în curtea fostului domn al Țării Românești; au căutat 
peste tot și l-au găsit pe vinovat. Au pus mâna pe el să-l 
ducă la închisoare, când Vlad Tepeș a intervenit pe 
neașteptate și dintr-o singură lovitură de sabie a retezat 
capul pristavului ce-l ţinea pe ostatec. Așa se face că 
nevoiașul a scăpat... 

Străjerii nemulţumiţi și temându-se că vor fi pedepsiţi, 
l-au pârât craiului ungur pe valahul nesupus ce îi 
împiedicase să-și facă datoria. 

Craiul nu a zăbovit și-l chemă pe Vlad voievod să-i 


ceară socoteală cum de se pune în calea poruncilor sale. 
Domnitorul de dincolo de munţi ce-i era oaspete nici nu 
se gândise la nesupunere atunci când îl salvase pe fugar, 
el a făcut doar așa cum ar fi trebuit să facă orice 
stăpânitor în propria-i ţară: 

— N-am făcut niciun rău. Slugile Tale au năvălit 
tâlhărește în curtea mea, care sunt un stăpânitor, așa că 
am fost nevoit să-mi fac singur dreptate. Dacă 
maimarele lor ar fi venit la mine și mi-ar fi cerut 
prizonierul, eu i l-aş fi predat; sau -— cel mult — poate că 
l-aș fi iertat eu. Dar așa, trebuie să se știe că năvălind 
tâlhărește în curtea mea, se moare pedepsit de sabia 
mea. Mie însumi și bunurilor mele numai eu le sunt 
stăpânitor și singur eu hotărăsc ce se întâmplă cu ele, 
unde le este locul cuvenit. 

lar craiul ungur a recunoscut că oaspetele său are 
dreptate și n-a mai spus nimic, înclinând capul a 
înţelegere. 


N upă cincisprezece ani de pribegie, în 1477, Vlad 
Țepeș s-a reîntors în Tara Românească și s-a urcat 
pentru a doua oară pe scaunul domnesc. Printre 
străini el a înțeles că măririle sunt trecătoare, iar 
credința boierilor şi loialitatea prietenilor pot fi 
cumpărate. În călătoriile lui lungi de dincolo de munți, 
voievodul s-a înțeles cu craiul ungur, că, de va fi să se 
ridice împotriva turcilor, va primi de la el ajutor pentru 
Țara Românească; a mers din cetate în cetate, că toate 
erau întărite și aveau strajă - de s-a învoit să capete 
sprijin de oameni și puști. Unde poposea în târguri a 
căutat să aibă vorbă cu mai-marii negustorilor și cu 
starostele breslei armurierilor. Așa se face că, fiind din 
nou pe scaunul Ţării Românești, Vlad Voievod și-a 
dezvăluit de la bun început planurile. În faţa boierilor, în 
sfatul ţării domnul a înștiințat că oșteni şi târgoveti, 
negustori din ţară și din afară, așteptau numai să li se 
trimită vorbă că ţara e gata de luptă, ca să-i vină în 
ajutor. Tatăl său, Vlad Dracul, participase la acea 
cruciadă de la care sud-estul Europei așteptase 
eliberarea. Acum, Vlad Ţepeş spera că, uniţi fiind, să nu 
se repete înfrângerea de la Varna. Însă promisiunile nu 
erau suficiente: Ștefan al Moldovei, ca şi loan Corvin, 
veneau cu oaste; însă oștirile trebuiau hrănite, iar 
mercenarii urmau să fie plătiți din visteria ţării. S-a 
hotărât în sfat ca mărirea birurilor și a taxelor să fie 
pusă pe seama lăcomiei lui Vodă, nicicum să se afle că 
avuţiile în visteria domnească nu vor lua calea 
Constantinopolului. 

Într-o zi a venit la curtea domnească un târgoveţ 


mărunt la stat, tuciuriu la chip și cu ochii de-i fugeau în 
toate părţile, și a vrut să fie primit de Vodă. Când a 
ajuns în faţa lui Vlad Țepeș, s-a plecat până la pământ și 
îi spuse zorul ce l-a mânat într-acolo: «Dacă Vodă are 
nevoie de bani pentru armată năimită - cum se aude în 
țară -— el o să-i dea, dar nu vrea să se alle». 

— Tare mă tem de mânia oamenilor tăi, doamne, dar 
mă înspăimântă gândul că m-ar lăsa turcii pe drumuri 
de-o fi a lor izbânda. 

Vlad Ţepeş s-a îngrijorat: se aflase în ţară că se 
pregătea revoltă împotriva turcilor. Ca o întărire a 
bănuielilor sale, atunci i se vesti de la Giurgiu că 
Mehmet beg cu o armată puternică pornise spre cetatea 
Târgoviștei. Muntenii nefiind încă pregătiţi de luptă, 
orice rezistență a lor însemna o înfrângere; de-aceea 
Vlad Țepeș a hotărât să se retragă spre munţi. A lăsat în 
urmă sate pustii, hambare goale... Domnitorul însuși a 
părăsit curtea domnească luând cu sine întreaga 
visterie. Carele cu bănet și bogății mergeau încet, cu cât 
se apropiau de munte vitele trăgeau mai din greu. La un 
popas Vlad Voievod a poruncit să i se aducă butoaie de 
fier încăpătoare, făcute de meșteri pricepuţi. În ele a fost 
pus avutul și bănetul până le-a umplut. Totul s-a făcut 
în mare taină și tot în mare taină butoaiele au fost duse 
pe malul unui râu din pădure, și apoi răstogolite în apă, 
de nu se mai putea ști de urma lor. 

Vlad Voievod şi slujitorii s-au îndepărtat, rămânând 
mai la urmă ca să însemne locul numai boier luga. Însă 
tot timpul, ei au fost pândiţi din tufișuri de un bulibașă 
în șatra căruia fuseseră puse cercuri la butii; Ţepeş a 


încercuit poiana cu oamenii lui credincioși și lesne l-a 
prins. 

— Taina știută de mai mulţi nu poate rămâne taină. 
Greu îi este omului să țină numai pentru sine taina 
aflată și să nu o folosească. Noi plecăm acum peste 
munţi, iar bogăţiile de aici ne sunt chezășie că la 
întoarcere vom putea plăti cu ele oastea ridicată 
împotriva turcului. Tu, dacă vinzi dușmanului taina, nu 
ai căpăta răsplată pe măsură, căci viaţa noastră este 
mai scumpă. Dacă vrei să iei pentru tine bogăţiile din 
râu, n-ai decât așa să faci; dar nu-ţi vor mai folosi, căci 
din porunca mea vei fi omorât fără zăbavă. Du cu tine 
taina locului în care se află comorile Țării Românești. De 
ne-om întoarce, — le-om avea cu folos pentru ţară, iar de 
nu - urmașii noștri tot le-or găsi și vor ști să le dea 
trebuinţă. 

Așa s-au petrecut lucrurile, încât nici până astăzi nu 
se știe care este locul avuţiei lui Vlad Țepeș; s-a aflat din 
om în om că butoaiele pline de aur zac pe fundul unui 
râu. lar copacul de care a fost spânzurat bulibașa «ca să 
vadă mai bine locul ascunzătorii» cică a fost trăsnit într- 
o primăvară... 


FO nconjurată din toate părțile de ținuturi bogate, 
Tara Românească însăşi avea câmpii întinse şi 
dealuri roditoare, ape multe și repezi iar munții 

& parcă anume fuseseră puși de pavăză, în timp ce 
Dunărea o apăra contra năvălirilor din afară. De la 
începutul domniei Vlad Voievod a vrut să întărească ţara 
așa încât locuitorii să-și vadă în tihnă de treburile lor, 
fără teama că tâlhari de drumul mare le-or intra în 
ogradă sau că turcii ori alţii le-or căta pricină. Curând 
se dusese vestea despre Vlad Ţepeş că era mult știut 
prin vitejie și înţelepciune. Și el, și Ţara Românească 
aveau vrăjmași destui; de aceea în timp de pace se 
făceau pregătiri de apărare, tot așa cum un gospodar 
bun își face iarna car și vara sanie. 

Din primăvară timpurie și până-n iarnă târziu tot felul 
de negustori străbăteau ţara: sibienii intrau în [ara 
Românească pe la Turnu Roșu și coborau în jos pe la 
Râmnic, iar brașovenii intrau pe la Bran și treceau spre 
Rucăr și Dragoslavele, apoi o luau spre Câmpulung și de 
acolo la Târgoviște. Veneau cu sumane, cergi, arcuri, 
frânghii, hamuri, pânzeturi, cânepă și burduluri de 
brânză plătind vamă dreaptă. Uneori se bucurau de 
anumite privilegii, sau li se făceau înlesniri, — încât totul 
mergea foarte bine. Pe drumul acela ce venea de la 


Brașov a hotărât Vlad Ţepeş să se ridice o cetate - mai 
mult decât oricare alta - cu scop de apărare. Coborând 
de la Bran se deschidea un loc înconjurat de râpi foarte 
adânci, loc pe care era lesne să-l înconjori cu ziduri, și 
unde mai târziu s-a ridicat într-adevăr cetatea de la 
Podu-Dâmboviţei. Piatra găsită în preajmă a fost folosită 
ca material de construcție: zidită în straturi prinse în 
mortar, ea a devenit o stâncă de nebiruit. S-a lucrat din 
greu, dar a fost făcut lucru de nădejde în zidurile de câte 
2—3 metri groase înspre prăpastie. Localnicii veneau 
anevoie la treabă, căci aveau îndatoriri față de boieri și 
abia duminica apucau să se desprindă de cele ale 
stăpânilor. Veneau tot mai rar, trimeteau nevârstnici în 
locul lor, până ce într-o zi Vlad "Țepeș a aflat cât de greu 
merge construcția cetăţii. Prin slujbași a vestit că 
duminica următoare se va face corvoadă. Atunci însă 
veniră și mai puţini oameni la lucru. Țepeș nu-și mai 
ascundea mânia; a trimis slujitorii de i-au adus cu sila 
pe toți de prin case sau pe unde i-au aflat la Podu- 
Dâmboviţei. Printre ei, boieri de seamă s-au arătat 
nemulțumiți și au venit la Vodă, dar Vlad Voievod le-o 
luă înainte: 

— Eu nu vă înţeleg, boieri dumneavoastră, parcă aţi fi 
proprii dușmani. Puteţi fi pedepsiţi pentru nesupunere 
și tepile acum goale își vor avea capetele domniilor 
voastre de sprijinit. Atât de mult se amână lucru la 
cetate, de parcă ați fi înţeleși cu vrăjmașul să nu îi 
puneţi stavilă în cale. lar norodul vă urmează că vă ştie 
stăpâni. Au pe mine nu mă știe de necruţător?! 

— Măria Ta, duminica e zi sfântă. Tot omul se 


odihnește; asta este pricina pentru care în zi de 
sărbătoare nu vin oamenii la lucru. 

— Spuneţi oamenilor că sfântă este numai libertatea. 
Dar ea trebuie apărată. Am jurat ca paloșul meu să 
apere libertatea, însă nu e de ajuns. Şi mintea, și 
puterea mâinilor voastre vor sluji înălțării cetăţii. Au ce 
să faceţi în robie? Nici duminicile și nici alte zile nu vor fi 
mai senine, iar pâinea e amară. Moșii și strămoșii un 
singur lucru sfânt ne-au lăsat să știm a-l apăra: 
libertatea pe pământul nostru. 

Au trecut cu spor zilele. Până înspre plecatul păsărilor 
turnurile de strajă erau înălțate; iar în primăvară, în 
cetatea de la Podu-Dâmboviţei poposeau deja peste 
noapte niște neguțători armeni. Povesteau cei din 
împrejurimi că de lucrat, s-a lucrat din greu, și fără 
zăbavă; peste munţi cetatea mai era numită și «Cetatea 
sfântă», deși înăuntru nu era decât o clopotniţă de lemn, 
folosită în zilele de sărbătoare și pentru a vesti 
primejdia. De-a lungul anilor de multe ori a sunat 
clopotul chemând ţăranii să-și lase sapele ca să ia 
arcurile, şi de fiecare dată cetatea a fost de necucerit. 

